ΓΡΑΠΤΗ ΕΡΩΤΗΣΗ E-0170/99

υποβολή: Jaime Valdivielso de Cué (PPE) προς την Επιτροπή

(11 Φεβρουαρίου 1999)

Θέμα: Περιβάλλον

Η Ευρωπαϊκή Επιτροπή έλαβε μέτρα για τη μείωση της περιεκτικότητας υδράργυρου σε μπαταρίες και συσσωρευτές. Τα μέτρα αυτά θα εφαρμοσθούν στα κράτη μέλη από την 1η Ιανουαρίου 1999.

Μπορεί να με πληροφορήσει η Επιτροπή πώς προωθείται η χρησιμοποίηση επαναφορτιζόμενων μπαταριών και συσσωρευτών καθώς και ποιές επιστημονικές έρευνες διεξάγονται στον τομέα αυτόν ώστε να εξευρεθεί οριστική λύση στο πρόβλημα με τη φιλοπεριβαλλοντικότερη κατασκευή των επαναφορτιζόμενων μπαταριών;

Απάντηση της κ. Bjerregaard εξ ονόματος της Επιτροπής

(12 Απριλίου 1999)

Τα μέτρα που θεσπίζονται με την οδηγία 98/101/ΕΚ της Επιτροπής της 22ας Δεκεμβρίου 1998 για την προσαρμογή στην τεχνική πρόοδο της οδηγίας 91/157/ΕΟΚ του Συμβουλίου για τις ηλεκτρικές στήλες και τους συσσωρευτές που περιέχουν ορισμένες επικίνδυνες ουσίες(1), έχουν στόχο τη μείωση του υδραργύρου που περιέχουν οι ηλεκτρικές στήλες και θα αρχίσουν να ισχύουν την 1η Ιανουαρίου 2000.

Σύμφωνα με το άρθρο 6 της οδηγίας 91/157/ΕΟΚ του Συμβουλίου της 18ης Μαρτίου 1991 για τις ηλεκτρικές στήλες και τους συσσωρευτές που περιέχουν ορισμένες επικίνδυνες ουσίες(2), τα κράτη μέλη έχουν την υποχρέωση να καταρτίσουν προγράμματα προκειμένου να προωθήσουν την εμπορία ηλεκτρικών στηλών που περιέχουν μικρότερες ποσότητες ρυπαντικών ουσιών καθώς και την έρευνα που έχει στόχο την παραγωγή ηλεκτρικών στηλών που είναι λιγότερο επικίνδυνες για το περιβάλλον.

Επιπλέον, τα κράτη μέλη καλούνται, δυνάμει του άρθρου 3 της οδηγίας 75/442/ΕΟΚ για τα στερεά απόβλητα(3), να ενθαρρύνουν την ανάπτυξη καθαρών τεχνολογιών και καθαρότερων προϊόντων. Οι επαναφορτιζόμενες ηλεκτρικές στήλες συμβάλλουν στο γενικότερο στόχο των πολιτικών διαχείρισης των αποβλήτων και της προστασίας του περιβάλλοντος. Εντούτοις, προς το παρόν κανένα ειδικό κοινοτικό πρόγραμμα ή οδηγία δεν προωθεί τη χρήση αυτών των τεχνολογιών. Επειδή η επένδυση για τη χρήση των επαναφορτιζόμενων ηλεκτρικών στηλών αποσβένεται σε πολύ σύντομο χρόνο, η Επιτροπή πιστεύει ότι οι δυνάμεις της αγοράς θα εξασφαλίσουν την ευρύτερη διάδοσή τους.

Η Επιτροπή έχει ενθαρρύνει την έρευνα και την τεχνολογική ανάπτυξη (Ε& ΤΑ) στις δευτερογενείς (επαναφορτιζόμενες) ηλεκτρικές στήλες υψηλής ενέργειας για την κίνηση ηλεκτρικών οχημάτων με στόχο τη βελτίωση της επίδοσης και τη μείωση του κόστους. Κατά τη διάρκεια του τέταρτου προγράμματος πλαισίου, περίπου 20 εκατ. ευρώ διατέθηκαν σε Ε& ΤΑ για τις προηγμένες ηλεκτρικές στήλες μέσω των προγραμμάτων για τις μη πυρηνικές μορφές ενέργειας (JOULE), για τις βιομηχανικές τεχνολογίες και για τις τεχνολογίες υλικών.

Ειδικότερα, σημαντική πρόοδος έχει σημειωθεί στην αύξηση της ενεργειακής πυκνότητας και στη βελτίωση των τεχνολογιών διαδικασίας για τις ηλεκτρικές στήλες λιθίου. Μολονότι η τεχνολογία αυτή έχει πρώτιστα, στόχο τις εφαρμογές σε υβριδικά και σε ηλεκτρικά οχήματα, μπορεί κατά μεγάλο μέρος να χρησιμοποιηθεί (και πράγματι χρησιμοποιείται) και για μικρές φορητές εφαρμογές. Αυτή η προσπάθεια αναμένεται να συνεχιστεί στο πέμπτο πρόγραμμα πλαίσιο (4ο θεματικό πρόγραμμα "ενέργεια, περιβάλλον και αειφόρος ανάπτυξη", κεντρική δράση 6 "οικονομική και αποτελεσματική ενέργεια για μια ανταγωνιστική Ευρώπη") που περιλαμβάνει συγκεκριμένα την έρευνα για την μικροαποθήκευση υψηλής χωρητικότητας, συμπεριλαμβανομένων και των ενεργειακά αποδοτικών προηγμένων δευτερογενών ηλεκτρικών στηλών.

(1) ΕΕ L 1 της 5.1.1999.

(2) ΕΕ L 78 της 26.3.1991.

(3) ΕΕ L 194 της 25.7.1975.